Dómur Hæstaréttar Íslands í máli nr. 615 / 2015 Þórður Már Jóhannesson gegn íslenska ríkinu . Með dómi Hæstaréttar Íslands sem kveðinn var upp þann 28. apríl 2016 var íslenska ríkið sýknað af kröfum stefnanda . Í málinu var deilt um hvort skattleggja bæri tekjur sem stefnandi fékk vegna hlutabréfaviðskipta sem fjármagnstekjur eða launatekjur . Í dómi Hæstaréttar kemur fram að enginn vafi leiki á því að einkahlutafélagi stefnanda voru veitt hlunnindi sem fólust í kaupum á hlutabréfum á þeirri forsendu að stefnandi væri forstjóri Straums Fjárfestingabanka hf . Í skattalegu tilliti bæri að líta framhjá einkahlutafélagi stefnanda og skattleggja umrædd hlunnindi sem launatekjur hjá honum . Þá var fallist á það með stefnda að tekjurnar hefðu fallið til þegar eignarhaldsfélag stefnanda losnaði undan kvöðum um kauprétt vinnuveitanda stefnanda .